Svanefamilie på handletur til matbutikk
Svanefamilien har til og med lært seg at døra på Coop-butikken åpner seg bare det tråkkes hardt nok på dørmatten. De vil veldig gjerne komme inn, så de ansatte må være på vakt. Mye tyder på at det er utvalget av frukt og grønt som lokker svanene mot inngangen - spesielt på vinteren. Det var Romsdals Budstikke som først omtalte saken. Første gang familien la ut på handletur var 13. januar og siden har de vært på besøk fem ganger. – 13. januar hadde vi avslag på all dyremat, så vi fleipet om at de hadde sett flygebladet vårt, sier Astrid Anita Heltne Nedreberg, butikksjef ved Coop Marked Bådalen. Hun forteller at kollega Ann Elisabeth Dyrseth ofte lokker fuglene bort med brødskalker og prøver å føre dem ned til sjøen 70-80 øst for butikken. – Når posen til min medarbeider blir tom, blir hun bestemt nappet i klærne og gjort oppmerksom på at de er mer sultne. Etter at de har fått mat vagger de på plass foran inngangen igjen, sier hun. Nedreberg sier at både voksne og barn er helt innpå dem uten at de virker skremte, men at de freser bestemt om noe ikke passer dem.Jørn Gustad ved Norsk ornitologisk forening avdeling Møre og Romsdal kan fortelle at dette ikke er vanlig oppførsel hos svaner. Han sier at gjess og svaner er intelligente og fort lærer seg atferdsmønster til de som mater dem eller er truende. Det han stusser på i denne sammenhengen er at dyrene ønsker å bevege seg inn i butikken. – Det er veldig unaturlig for dem å gå inn. Det er helt utrolig. De må ha blitt matet nær butikken og kobler nå mat med butikk, sier Gustad. Svanene er knoppsvaner og stammer fra en park i Kristiansund. Knoppsvaner er ifølge Gustad den arten som har lettest for å nærme seg mennesker.
Svanefamilien fra Averøy trives så godt på handletur til Coop Marked Bådalen at de butikkansatte ikke blir kvitt dem.